খুলনারও একই অবস্থা৷ সেখানেও প্রায় অর্ধেক প্রার্থী বিনা প্রতিদ্বন্দ্বিতায় জিতে গেছেন৷ একটি বেসরকারি টেলিভিশনের খুলনা প্রতিনিধি রকিব উদ্দিন পান্নু ডয়চে ভেলেকে জানান, ‘‘সাংবাদিকরা খবর দিলে প্রার্থীরা কাভারেজের জন্য জনসংযোগের আয়োজন করেন৷ এমনিতে জনসংযোগ নেই৷'' তিনি কয়েকজন প্রার্থীকে রীতিমত অনুরোধ করে জনসংযোগের ফুটেজ সংগ্রহ করেছেন৷ সাংবাদিক পান্নু জানান যেসব আসনে এখানো নির্বাচন হবে সেগুলোরও সমঝোতা হয়ে গেছে৷ ‘‘মহাজোটের প্রার্থীর বিরুদ্ধে কোনো শক্ত প্রার্থী নেই৷ তাই তারা বলতে গেলে নিশ্চিন্তে নাকে তেল দিয়ে ঘুমাচ্ছেন৷ অযথা জনসংযোগ আর পয়সা খরচ করতে চানান না তারা৷ নেতারা তাই ৫ জানুয়ারি নির্বাচনের দিন পার করার অপেক্ষায় আছেন৷''